แห่จำนำทองฟันกำไร
แห่นำทองคำเวียนเทียนจำนำฟันกำไร อีซี่ มันนี่ เพิ่มวงเงินรับจำนำเท่าตัวเป็น 500-600 ล้านบาท
11 ก.ย. 2554

แห่นำทองคำเวียนเทียนจำนำฟันกำไร อีซี่ มันนี่ เพิ่มวงเงินรับจำนำเท่าตัวเป็น 500-600 ล้านบาท
นายสิทธิวิชญ์ ตั้งธนาเกียรติ กรรมการผู้จัดการ บริษัท ตั้งธนสิน หรือโรงรับจำนำอีซี่ มันนี่ เปิดเผยว่า ผลจากราคาทองคำที่มีแนวโน้มปรับตัวสูงขึ้น ทำให้ลูกค้าที่เป็นผู้ลงทุนทองคำหันมาใช้บริการโรงรับจำนำมากขึ้น โดยนำทองคำที่ซื้อสะสมไว้มาจำนำและรับเงินสดออกไปลงทุนซื้อทองคำ เพราะเชื่อว่าราคาทองคำจะเพิ่มขึ้น และหากราคาทองคำเพิ่มขึ้นก็จะมาไถ่ถอนเพื่อที่จะนำทองคำไปขายทำกำไร
ประกอบกับเห็นว่าการจำนำทองคำจะมีต้นทุนถูกกว่าการกู้เงินจากธนาคารเพื่อนำมาซื้อทองคำ และลูกค้าก็ยังไม่ต้องขายทองคำออกมาทันที 
ทั้งนี้ ถ้าราคาทองคำขึ้นวันละ 1,000 บาท ก็คิดเป็น 5% ของราคาทองคำแล้ว ในขณะที่รับจำนำทองคำคิดอัตราดอกเบี้ยรับจำนำแค่เดือนละ 1.25% หรือเสียดอกเบี้ยแค่วันละ 0.04% ทำให้ประชาชนรายย่อยเห็นช่องทางในการหากำไรจากส่วนต่างราคาทองคำที่ขึ้นลง จึงนิยมนำทองคำที่ถือครองไว้มาจำนำเพื่อนำเงินไปซื้อทองคำเพื่อเก็งกำไร 
นายสิทธิวิชญ์ กล่าวอีกว่าผลจากการนำทองคำมาจำนำมากขึ้น ทำให้บริษัทต้องจัดเตรียมเงินไว้รองรับการจำนำมากขึ้นเป็น 1 เท่าตัว จากปกติแค่ 300-400 ล้านบาท เพิ่มเป็น 500-600 ล้านบาท 
“อีซี่ มันนี่ มีจุดเด่นที่ความรวดเร็ว สามารถที่จะให้เงินสดได้ภายใน 3 นาที และให้ราคาสูงกว่าโรงรับจำนำอื่นๆ และไม่กำหนดวงเงินการรับจำนำ ทำให้เป็นที่นิยม” นายสิทธิวิชญ์ กล่าว
นายสิทธิวิชญ์ กล่าวว่า ในช่วงที่ผ่านมาราคาทองคำมีการประกาศปรับเปลี่ยนราคาวันละหลายๆครั้ง ทำให้บริษัทต้องกำหนดราคารับจำนำด้วยความรอบคอบ โดยปกติจะกำหนดราคารับจำนำโดยคำนวณต้นทุนจากภาษีธุรกิจเฉพาะ อัตราดอกเบี้ย 5 เดือน และค่าใช้จ่ายต่างๆ เฉลี่ยแล้วราคาจะต่ำกว่าราคาที่สมาคมค้าทองคำประกาศ 3,000 บาท เช่น ราคาทองคำที่สมาคมประกาศ 2.6 หมื่นบาท ราคารับจำนำจะอยู่ที่ 2.3 หมื่นบาท ซึ่งสูงกว่าโรงรับจำนำทั่วไปที่รับจำนำเฉลี่ยบาทละ 2-2.2 หมื่นบาท